»Palæstinensere bør ikke dele deres land med jøder - børn af aber og svin.«

Sådan lød det, da en imam i september 2014 talte i en moske i Odense, og det er på baggrund af de udtalelser, at anklagemyndigheden ved Fyns Politi har rejst tiltale mod manden for overtrædelse af racismeparagraffen. Det skriver Fyns Politi i en meddelelse.

Udover den stødende omtale af jøder som »børn af aber og svin« omtalte den pågældende imam Palæstina, som den jord, hvor muslimer bekæmper jøderne, og hvor sten og træer taler og siger:

»Muslim, din Guds trosfælle, der står en jøde bag mig, så slå ham ihjel«, lød det ifølge Fyens.dk. Talen blev efterfølgende lagt på nettet.

Det er ikke første gang, at den fynske imam er havnet i stormvejr. Han blev for alvor kendt, da han sammen med andre imamer var på rundtur i en række arabiske lande, hvor de forsøgte at skaffe opbakning til protesterne mod Muhammed-tegningerne.

I den forbindelse blev imamen personligt kritiseret for at have medbragt et billede af en mand med grisetryne. Billedet viste sig senere at stamme fra en fransk »grisehyler«-konkurrence. På det tidspunkt var imamen ansat som fængselsimam i Statsfængslet i Nyborg.

Men i oktober 2006 kunne morgenavisen 24timer skrive, at imamen var blevet opsagt. Officielt lød forklaringen, at fængslet skulle spare mange millioner kroner, og at man derfor valgte at opsige imamen. Men højtstående kilder i Nyborg Statsfængsel og andre fængsler forklarede over for 24timer, at sparekniven havde været en mere end velkommen undskyldning for at kunne komme af med imamen.

Ifølge 24timers kilder havde imamen både »hetzet mod Vesten og Danmark« og »opfordret til jihad« i fredagsbønnerne i fængslet, hvor hver 3. indsatte på det tidspunkt var muslim.

Årsagen til, at anklagemyndigheden først to år senere rejser tiltale i sagen, er ifølge anklager Maria Fanø-Frederløkke, at sagen også har været vurderet af Rigsadvokaten, som er den højeste anklagemyndighed i landet.

»Det skulle den, fordi racismeparagraffen er inde at gøre noget alvorligt, som ellers ville være omfattet af ytringsfriheden. Derfor er det et særligt område, som vi selvfølgelig har meget fokus på at gøre ekstra ordentligt,« lyder det.

Sagen er allerede blevet sendt til Retten i Odense, hvor den vil blive behandlet 20. december i år.

/ritzau/